**ΕΝΩΠΙΟΝ ΤΗΣ ΚΥΡΙΑΣ ΕΙΣΑΓΓΕΛΕΩΣ ΤΟΥ ΑΡΕΙΟΥ ΠΑΓΟΥ**

**ΑΝΑΦΟΡΑ**

Της Πανελλήνιας Ομοσπονδίας Εργαζομένων Δημόσιων Νοσοκομείων (ΠΟΕΔΗΝ), η οποία εδρεύει στην Αθήνα, επί της οδού Αριστοτέλους αρ.22, όπως νόμιμα εκπροσωπείται από τον Πρόεδρο αυτής κύριο Μιχάλη Γιαννάκο και τον Γενικό Γραμματέα αυτής Χρήστο Παπαναστάση, κάτοικους Αθηνών, οδός Αριστοτέλους αρ. 22.

**ΚΟΙΝ**: Εισαγγελία Πρωτοδικών Θεσσαλονίκης

\*\*\*\*\*\*\*\*

Αξιότιμη κύρια Εισαγγελεύ,

**1]** Η ΠΟΕΔΗΝ αποτελεί δευτεροβάθμια συνδικαλιστική οργάνωση, η οποία εκπροσωπεί το σύνολο των εργαζομένων στα Δημόσια Νοσοκομεία, λειτουργεί νομίμως βάσει εγκεκριμένου καταστατικού και διέπεται από τις διατάξεις του ν. 1264/1982. Μεταξύ των καταστατικών σκοπών της Ομοσπονδίας εντάσσεται η προστασία και η προαγωγή των εργασιακών και ασφαλιστικών δικαιωμάτων των μελών μας, ενώ δυνάμεθα να μετερχόμαστε κάθε νομίμου μέσου για την πραγμάτωση του ως άνω σκοπού.

**2]** Αναγκαζόμαστε να προσφύγουμε για μια ακόμα φορά ενώπιον Σας, με πίστη στην αποστολή και το έργο Σας, προκειμένου να αντιμετωπίσουμε περιπτώσεις, που κατά την άποψη μας, παραβιάζουν την κείμενη νομοθεσία, τις οποίες έχουμε πολλές φορές ως Ομοσπονδία καταγγείλει, χωρίς ωστόσο, μέχρι σήμερα να υπάρξει η παραμικρή αντίδραση εκ μέρους της επίσημης Πολιτείας προς αποκατάσταση της νομιμότητας.

Συγκεκριμένα, με τις διατάξεις του ν. 4336/2016 εισήχθη νέο σύστημα επιλογής προϊσταμένων, τροποποιώντας το ήδη υφιστάμενο. Μέχρι την εφαρμογή του συστήματος αυτού, ρητώς ο νομοθέτης προέβλεψε, ότι οι ήδη υπηρετούντες προϊστάμενοι παραμένουν στην θέση τους και συνεχίζουν να ασκούν τα καθήκοντα τους μέχρι την επιλογή και τοποθέτηση προϊσταμένων σύμφωνα με τις διατάξεις του νόμου αυτού, με αποτέλεσμα οι θέσεις, που οι εν λόγω προϊστάμενοι κατέχουν να μην μπορούν να θεωρηθούν καθ’ οιονδήποτε τρόπο κενές.

Έτσι, με το **άρ. 30 του ν. 4336/2016** προβλέφθηκε, ότι «α) *Έως την επιλογή προϊσταμένων οργανικών μονάδων σύμφωνα με τις διατάξεις του παρόντος νόμου ή ειδικών διατάξεων, καθήκοντα προϊσταμένου εξακολουθούν να ασκούν οι κατά την δημοσίευση του παρόντος νόμου προϊστάμενοι β) Η θητεία των ανωτέρω προϊσταμένων λήγει αυτοδικαίως με την επιλογή και τοποθέτηση προϊσταμένων σύμφωνα με τις διατάξεις του παρόντος νόμου*». Εν ολίγοις, ο νομοθέτης απαγόρευσε, την αντικατάσταση των ήδη υπηρετούντων προϊσταμένων, μέχρι την επιλογή νέων, με αποτέλεσμα αυτοί να συνεχίζουν να υπηρετούν στις θέσεις ευθύνης, στις οποίες έχουν τοποθετηθεί.

Αντί, ωστόσο, να τηρηθεί η εν λόγω διάταξη και να προχωρήσει η διαδικασία επιλογής προϊσταμένων με βάση τις νέες διατάξεις, τον τελευταίο καιρό σημειώνεται σε όλα σχεδόν τα Νοσοκομεία της Ελλάδος, ένα πογκρόμ αντικατάστασης ήδη υπηρετούντων προϊσταμένων με νέους κατ’ επίκληση των διατάξεων περί αναπλήρωσης (άρ. 87 του ν. 3528/2007, όπως έχει τροποποιηθεί και ισχύει).

Η τηρούμενη αυτή πρακτική, δεν συνάδει σε καμία περίπτωση προς την νομιμότητα δεδομένου, ότι αναπλήρωση προϊσταμένων μπορεί να υπάρξει μόνο στις περιπτώσεις, που αυτός ελλείπει ή η θέση έχει καθ’ οιονδήποτε τρόπο (πχ συνταξιοδότηση) παραμείνει κενή ή εφόσον συστήνεται για πρώτη φορά. Συγκεκριμένα, το άρ. 87 του Υπαλληλικού Κώδικα προβλέπει:

«*Αναπλήρωση προϊσταμένων 1. Τον προϊστάμενο,* ***που απουσιάζει ή κωλύεται****, αναπληρώνει στα καθήκοντα του ο ανώτερος κατά βαθμό προϊστάμενος των υποκείμενων οργανικών μονάδων, εφόσον ανήκει σε κλάδο του οποίου οι υπάλληλοι προβλέπεται ότι μπορούν να προΐστανται σύμφωνα με τις οικείες οργανικές διατάξεις και επί ομοιοβάθμων ο προϊστάμενος που έχει ασκήσει περισσότερο χρόνο καθήκοντα προϊσταμένου. Το αρμόδιο για την τοποθέτηση προϊσταμένων όργανο μπορεί, τηρουμένου του προβαδίσματος των βαθμών, να ορίσει ως αναπληρωτή προϊσταμένου οργανικής μονάδας, που απουσιάζει ή κωλύεται, έναν από τους προϊσταμένους των υποκείμενων οργανικών μονάδων. 2. Αν δεν υπάρχουν υποκείμενες οργανικές μονάδες, τον προϊστάμενο αναπληρώνει στα καθήκοντα του ο ανώτερος κατά βαθμό υπάλληλος, που υπηρετεί στην ίδια οργανική μονάδα, εφόσον ανήκει σε κλάδο του οποίου οι υπάλληλοι προβλέπεται ότι μπορούν να προΐστανται, σύμφωνα με τις οικείες οργανικές διατάξεις. Αν υπηρετούν περισσότεροι υπάλληλοι με τον ίδιο βαθμό, αναπληρώνει αυτός που έχει περισσότερο χρόνο στο βαθμό ή αυτός που ορίζεται από τον προϊστάμενο της αμέσως υπερκείμενης μονάδας ή αρχής. 3. Το αρμόδιο για την τοποθέτηση όργανο μπορεί με απόφαση του να ορίσει ως αναπληρωτή προϊσταμένου οργανικής μονάδας τον προϊστάμενο άλλης οργανικής μονάδας του ίδιου επιπέδου. 4.* ***Αν κενωθεί ή συσταθεί θέση προϊσταμένου οργανικής μονάδος****, έως την επιλογή και τοποθέτηση νέου προϊσταμένου, εφαρμόζονται οι διατάξεις των παραγράφων 1 και 2. Ο αναπληρωτής προϊσταμένου οργανικής μονάδας κατά την παράγραφο αυτή δικαιούται το προβλεπόμενο για τη θέση επίδομα από την έναρξη της αναπλήρωσης».*

Εκ της ανωτέρω διατάξεως, προκύπτει, ότι ζήτημα αναπλήρωσης προϊσταμένων τίθεται μόνο στην περίπτωση, που η θέση ευθύνης έχει κενωθεί ή έχει συσταθεί τω πρώτω ή ο προϊστάμενος για κάποιον λόγο ελλείπει ή κωλύεται. Αντιθέτως, δεν τίθεται ζήτημα αναπλήρωσης, όταν σε θέσεις ευθύνης υπηρετεί ήδη προϊστάμενος, ο οποίος σύμφωνα με το άρ. 30 του ν. 4369/2016 συνεχίζει κανονικά την άσκηση των καθηκόντων του και έτσι δεν δύναται να αντικατασταθεί. Σημειωτέον, ότι σχετική εγκύκλιος του αρμοδίου Υπουργείου Εσωτερικών και Διοικητικής Ανασυγκρότησης (Α.Π: ΔΙΔΑΔ/Φ.35.46/2257/οικ.26574/14-10-2016), η οποία παρέχει διευκρινήσεις στο θέμα αυτό, έχει προωθηθεί σε όλες τις δημόσιες Υπηρεσίες, μεταξύ αυτών και στα Νοσοκομεία.

Δυστυχώς, ωστόσο, παρά το σαφές και ευκόλως ερμηνευτέο περιεχόμενων των ως άνω διατάξεων, έχουν παρατηρηθεί και συνεχίζουν να λαμβάνουν χώρα σε ευρεία κλίμακα σε όλη της Ελλάδα, «καθαιρέσεις» προϊσταμένων, που ήδη υπηρετούν και αντικατάσταση αυτών με άλλους υπαλλήλους, άγνωστο με ποια κριτήρια και χωρίς βεβαίως να ικανοποιείται με τον τρόπο αυτό το δημόσιο συμφέρον.

Επιπροσθέτως, τούτο αυτονόητα συνεπάγεται δύο οφέλη για τους νεοτοποθετούμενους: **[α]** την λήψη του επιδόματος θέσεως ευθύνης και **[β]** τηναπόκτηση χρόνου διοικήσεως, που αποτελεί πρόσθετο μοριοδοτούμενο προσόν για την κατάληψη θέσεως ευθύνης στο μέλλον. Αντίστοιχα, οι ήδη υπηρετούντες προϊστάμενοι, που καθαιρούνται παρά την σχετική ρητή πρόβλεψη του νόμου, θίγονται διπλά, καθώς αφενός αποστερούνται του επιδόματος θέσεως ευθύνης και αφετέρου χάνουν τον χρόνο διοικήσεως, που θα μπορούσαν να επικαλεστούν, προκειμένου να επιλεγούν εκ νέου, σε περίπτωση κρίσεων.

Με τον τρόπο αυτό ευνοούνται παρανόμως και βλάπτονται αντίστοιχα, κατηγορίες υπαλλήλων, με άγνωστα κριτήρια, που σε καμία περίπτωση δεν μπορούν να δικαιολογηθούν βάσει της κείμενης νομοθεσίας και πολύ περισσότερο με την επίκληση του δημοσίου συμφέροντος, καθώς το δημόσιο συμφέρον δεν εξυπηρετείται μέσω διατάξεων, που παραβιάζουν την κείμενη νομοθεσία.

Εξάλλου, το δημόσιο συμφέρον δεν εξυπηρετείται, όταν απομακρύνονται από την θέση τους έμπειρα και ικανά στελέχη, προκειμένου να αντικατασταθούν με νέους υπαλλήλους, που δεν διαθέτουν την αναγκαία εμπειρία. Διαταράσσεται έτσι, έτι περαιτέρω η ήδη επιβαρυμένη λειτουργία των Νοσοκομείων και δημιουργείται αναστάτωση μεταξύ των υπαλλήλων και δη εκείνων, που με προσήλωση και συνέπεια εξετέλεσαν το καθήκον τους και βρίσκονται ξαφνικά και επί της ουσίας χωρίς δική τους υπαιτιότητα να απομακρύνονται από τις θέσεις ευθύνης, που κατέχουν. Eπιπροσθέτως, με την αναστάτωση, που δημιουργείται τίθεται σε κίνδυνο η υγεία και η ζωή των ασθενών.

**3]** Η ΠΟΕΔΗΝ έχει γίνει αποδέκτης καταγγελιών αναφορικά με την πρακτική αυτή ενώ υπολογίζεται, ότι σε σύνολο 2100 θέσεων ευθύνης σε όλα τα Νοσοκομεία της Χώρας συνολικά έχουν πραγματοποιηθεί 700 αντικαταστάσεις προϊσταμένων όλων των επιπέδων, παρά το γεγονός, ότι στις εν λόγω θέσεις υπηρετούσαν ήδη προϊστάμενοι, οι οποίοι δεν εδύναντο να καθαιρεθούν. Για τον λόγο αυτό η έρευνα Σας πρέπει να επεκταθεί στο σύνολο των Νοσοκομείων της χώρας, καθώς οι προσκομιζόμενες αποφάσεις είναι τελείως ενδεικτικές.

Έτσι, έχουμε λάβει γνώση των υπ’ αρ. 1267/2016 (ΣΧΕΤ.1 α΄), 1059/2016 (ΣΧΕΤ. 1 β’), 1057/2016 (ΣΧΕΤ. 1Γ’), 1058/2016 (ΣΧΕΤ. 1Δ’), 1056/2016 (ΣΧΕΤ.1 Ε’), 1060/2016 (ΣΧΕΤ.1 ΣΤ’), 1265/2016 (ΣΧΕΤ. 1 Ζ’), 121/2017 (ΣΧΕΤ. 1 Η’) αποφάσεων του Διοικητή του Γενικού Νοσοκομείου Θεσσαλονίκης «Γ. Παπανικολάου», με την οποία επέρχονται αθρόες αντικαταστάσεις προϊσταμένων. Τις ως άνω αποφάσεις Σας προσκομίζουμε συνημμένες στην παρούσα προς διευκόλυνση του έργου Σας. Ομοίως, περιήλθαν στην αντίληψη μας οι υπ’ αρ. Α/790/3-2-2017 (ΣΧΕΤ. 2 α’), Α /777/3-2-2017 (ΣΧΕΤ. 2 β’), Α/791/3-2-2017 (ΣΧΕΤ. 2 γ’) αποφάσεις της Διοικήτριας του Γενικού Νοσοκομείου Κιλκίς με τις οποίες επέρχονται αντικαταστάσεις υπηρετούντων προϊσταμένων.

Επίσης, αλλαγές υπηρετούντων προϊσταμένων έλαβαν χώρα με την υπ’ αρ. 54/31-1-2017 απόφαση της Διοικήτριας του Γενικού Νοσοκομείου Θεσσαλονίκης Ιπποκράτειο, κυρίας Βασιλικής Παπαχριστοδούλου, την οποία σας προσκομίζουμε συνημμένη στην παρούσα (ΣΧΕΤ. 3). Όμοιου περιεχομένου είναι οι υπ’ αρ. 2798/5-3-2016 (ΣΧΕΤ. 4 α’) και 2340/17-2-2017 (ΣΧΕΤ. 4 β’) αποφάσεις του Διοικητή του Γενικού Νοσοκομείου Παίδων Πεντέλης.

Ομοίως αποφάσεις αντικατάστασης προϊσταμένων έχουν εκδοθεί από τον Διοικητή του Γενικού Νοσοκομείου Πατρών (515/08-09-2016 που προσκομίζεται μετά του παρόντος ως ΣΧΕΤ. 5 α’, 474/31-8-2016 που προσκομίζεται ως ΣΧΕΤ. 5 β’, 471/31-8-2016 που προσκομίζεται ως ΣΧΕΤ. 5 γ’), τον Διοικητή του Γενικού Παναρκαδικού Νοσοκομείου Τριπόλεως «Η Ευαγγελίστρια» (ΑΠ 2732/9-2-2017) (ΣΧΕΤ.6), του Διοικητή του Γενικού Νοσοκομείου Αθηνών «Λαϊκό» (ΑΠ 521/8-8-2016) **(ΣΧΕΤ. 7)**. Αντικαταστάσεις προϊσταμένων έλαβε χώρα με την υπ’ αρ. 572/7-7-2016 του Διοικητή του Γενικού Νοσοκομείου Ν. Ιωνίας Κωνσταντοπούλειο –Πατησίων **(ΣΧΕΤ. 8)**. Αντικατάσταση προϊσταμένων έλαβε χώρα με τις υπ’ αρ. ΓΔ 444/5-12-2016 (ΣΧΕΤ. 9 α’), ΓΔ 439/5-12-2016 (ΣΧΕΤ. 9 β’), ΓΔ 442/5-12-2016 (ΣΧΕΤ. 9 γ’), ΓΔ 440/5-12-2016 (ΣΧΕΤ. 9 δ’), ΓΔ 441/5-12-2016 (ΣΧΕΤ. 9 ε’) αποφάσεις του Διοικητή του Γενικού Νοσοκομείου Αιτωλοακαρνανίας Νοσηλευτική Μονάδα Αγρινίου (ΣΧΕΤ.9 α’ έως 9 ε’).

Αντικατάσταση προϊσταμένων έλαβε χώρα ομοίως, με την υπ’ αρ. 579/26-1-2017 απόφαση της Διοικήτριας του ΓΝΑ «Ο Ευαγγελισμός – Οφθαλμιατρείο – Πολυκλινική» (ΣΧΕΤ. 10), με τις υπ’ αρ. 15273/11-7-2016 (ΣΧΕΤ. 11 α’) και 16737/28-7-2016 (ΣΧΕΤ. 11 β’) αποφάσεις του Διοικητή του Γενικού Νοσοκομείου Τρικάλων , με την υπ’ αρ. Δ 333/14-9-2016 απόφαση Διοικητή του Γενικού Νοσοκομείου Άρτας (ΣΧΕΤ. 12).

Τέλος αλλαγές προϊσταμένων έλαβαν χώρα και με τις υπ’ αρ. 91/2016 (ΣΧΕΤ. 13 α’), η οποία ανακλήθηκε με την υπ’ αρ. 196/2016 (ΣΧΕΤ. 13 β’) απόφαση του Αναπληρωτή Διοικητή του Γενικού Νοσοκομείου «Μαμάτσειο –Μποδοσάκειο». Σημειώνεται, ότι στην ως άνω ανακλητική απόφαση, τονίζεται, ότι η αρχική απόφαση αντικατάστασης έρχεται σε αντίθεση προς εγκύκλιο του Υπουργείου και ως εκ τούτου πρέπει να ανακληθεί.

**4]** Για το ως άνω θέμα έχουμε εκδώσει ανακοινώσεις απευθυνόμενοι στο αρμόδιο Υπουργείο Διοικητικής Μεταρρύθμισης και στο Υπουργείο Υγείας (Α 1936/12-7-2016) **(ΣΧΕΤ. 14)**, έχουμε προβεί σε έκδοση δελτίου τύπου (ΑΠ 2106/5-9-2016) **(ΣΧΕΤ. 15)** καταγγέλλοντας το πρόβλημα και έχουμε απευθύνει επιστολές σε Διοικητές Νοσοκομείων (ΑΠ 2062/23-8-2016 **(ΣΧΕΤ. 16 α’)**, Γενικό Νοσοκομείο Πρέβεζας, ΑΠ 2169/16-9-2016 **(ΣΧΕΤ. 16 β’)** Γενικό Νοσοκομείο Άρτας, ΑΠ 2032/5-8-2016 **(ΣΧΕΤ. 16 γ’)** Γενικό Νοσοκομείο Τρικάλων, ΑΠ 2033/5-8-2016 **(ΣΧΕΤ. 16 δ’)** Γενικό Νοσοκομείο Πτολεμαϊδας, χωρίς ωστόσο, μέχρι σήμερα να έχει υπάρξει η παραμικρή λύση στο πρόβλημα.

Αντιθέτως, όλες σχεδόν οι διοικήσεις των Νοσοκομείων της Ελλάδος, συνεχίζουν την τακτική αυτή, η οποία είναι τουλάχιστον ποινικά ελεγκτέα.

**Επειδή** είμαστε υποχρεωμένοι να θέσουμε υπόψη Σας τις ανωτέρω πράξεις, προκειμένου να λάβετε γνώση στα πλαίσια των αρμοδιοτήτων Σας.

**Επειδή** τα ανωτέρω είναι νόμιμα, βάσιμα και αληθή.

**Επειδή** οφείλουμε να θέσουμε υπόψη Σας το θέμα, προκειμένου να διερευνηθεί εκ μέρους Σας η τήρηση της νομιμότητας.

**Επειδή** προσκομίζουμε και επικαλούμαστε τα κάτωθι έγγραφα:

1) Τις υπ’ αρ. 1267/2016 (ΣΧΕΤ.1 α΄), 1059/2016 (ΣΧΕΤ. 1 β’), 1057/2016 (ΣΧΕΤ. 1Γ’), 1058/2016 (ΣΧΕΤ. 1Δ’), 1056/2016 (ΣΧΕΤ.1 Ε’), 1060/2016 (ΣΧΕΤ.1 ΣΤ’), 1265/2016 (ΣΧΕΤ. 1 Ζ’), 121/2017 (ΣΧΕΤ. 1 Η’) αποφάσεις αντικατάστασης προϊσταμένων, του Διοικητή του Γενικού Νοσοκομείου Θεσσαλονίκης «Γ. Παπανικολάου». **(Σχετ. 1α’ έως 1Η’.)**

2) Τις υπ’ αρ. Α/790/3-2-2017 (ΣΧΕΤ. 2 α’), Α /777/3-2-2017 (ΣΧΕΤ. 2 β’), Α/791/3-2-2017 (ΣΧΕΤ. 2 γ’) αποφάσεις της Διοικήτριας του Γενικού Νοσοκομείου Κιλκίς με τις οποίες επέρχονται αντικαταστάσεις υπηρετούντων προϊσταμένων. **(ΣΧΕΤ. 2 α’ έως 2 γ’).**

3) Την υπ’ αρ. 54/31-1-2017 απόφαση της Διοικήτριας του Γενικού Νοσοκομείου Θεσσαλονίκης Ιπποκράτειο, με την οποία επέρχονται αλλαγές υπηρετούντων προϊσταμένων **(ΣΧΕΤ. 3).**

4) Τις υπ’ αρ. 2798/5-3-2016 (ΣΧΕΤ. 4 α’) και 2340/17-2-2017 (ΣΧΕΤ. 4 β’) αποφάσεις αντικατάστασης προϊσταμένων του Διοικητή του Γενικού Νοσοκομείου Παίδων Πεντέλης **(ΣΧΕΤ. 4 α’ και 4 β’).**

5) Τις αποφάσεις υπ’ αριθμ. 515/08-09-2016 (ΣΧΕΤ. 5 α’), 474/31-8-2016 (ΣΧΕΤ. 5 β’) και 471/31-8-2016 (ΣΧΕΤ. 5 γ’) αντικατάστασης προϊσταμένων του Διοικητή του Γενικού Νοσοκομείου Πατρών **( ΣΧΕΤ. 5α’ έως 5 γ’).**

6) Την υπ’ αριθμ. πρωτ: 2732/9-2-2017 απόφαση αντικατάστασης προϊσταμένων του Διοικητή του Γενικού Παναρκαδικού Νοσοκομείου Τριπόλεως «Η Ευαγγελίστρια», με την οποία **(ΣΧΕΤ.6).**

7) Την υπ’ αριθμ. πρωτ: ΑΠ 521/8-8-2016 απόφαση αντικατάστασης προϊσταμένων, του Διοικητή του Γενικού Νοσοκομείου Αθηνών «Λαϊκό» **(ΣΧΕΤ. 7)**

8) Την υπ’ αρ. 572/7-7-2016 αντικατάστασης προϊσταμένων του Διοικητή του Γενικού Νοσοκομείου Ν. Ιωνίας Κωνσταντοπούλειο –Πατησίων **(ΣΧΕΤ. 8).**

9) Τις υπ’ αρ. ΓΔ 444/5-12-2016 (ΣΧΕΤ. 9 α’), ΓΔ 439/5-12-2016 (ΣΧΕΤ. 9 β’), ΓΔ 442/5-12-2016 (ΣΧΕΤ. 9 γ’), ΓΔ 440/5-12-2016 (ΣΧΕΤ. 9 δ’), ΓΔ 441/5-12-2016 (ΣΧΕΤ. 9 ε’) αποφάσεις αντικατάστασης προϊσταμένων του Διοικητή του Γενικού Νοσοκομείου Αιτωλοακαρνανίας Νοσηλευτική Μονάδα Αγρινίου **(ΣΧΕΤ.9 α’ έως 9 ε’).**

10)την υπ’ αρ. 579/26-1-2017 απόφαση αντικατάστασης προϊσταμένων της Διοικήτριας του ΓΝΑ «Ο Ευαγγελισμός – Οφθαλμιατρείο – Πολυκλινική» **(ΣΧΕΤ. 10).**

11) Τις υπ’ αρ. 15273/11-7-2016 (ΣΧΕΤ. 11 α’) και 16737/28-7-2016 (ΣΧΕΤ. 11 β’) αποφάσεις αντικατάστασης προϊσταμένων του Διοικητή του Γενικού Νοσοκομείου Τρικάλων **(ΣΧΕΤ. 11).**

12) Την υπ’ αρ. Δ 333/14-9-2016 απόφαση αντικατάστασης προϊσταμένων Διοικητή του Γενικού Νοσοκομείου Άρτας **(ΣΧΕΤ. 12).**

13) Την υπ’ αρ. 91/2016 (ΣΧΕΤ. 13 α’) απόφαση αντικατάστασης προϊσταμένων και την υπ’ αρ. 196/2016 (ΣΧΕΤ. 13 β’) απόφαση του Αναπληρωτή Διοικητή του Γενικού Νοσοκομείου «Μαμάτσειο –Μποδοσάκειο» με την οποία ανακαλείται η υπ’ αρ. 91/2016 (ΣΧΕΤ. 13 α’). **(ΣΧΕΤ. 13 α’ και 13 β’)**

14) Η υπ’ αριθμ. πρωτ. Α 1936/12-7-2016 ανακοινώση της Π.Ο.Ε.Δ.Η.Ν., απευθυνόμενη στο αρμόδιο Υπουργείο Διοικητικής Μεταρρύθμισης και στο Υπουργείο Υγείας **(ΣΧΕΤ. 14).**

15) Το υπ’ αριθμ. πρωτ. 2106/5-9-2016 δελτίο τύπου της Π.Ο.Ε.Δ.Η.Ν., σχετικά με τις παράνομες καρατομήσεις Διευθυντικών Στελεχών στα Νοσοκομεία της Χώρας. **(ΣΧΕΤ. 15).**

16) Επιστολές της Π.Ο.Ε.Δ.Η.Ν., απευθυνόμενες προς Διοικητές Νοσοκομείων. Συγκεκριμένα:

Η υπ’ αριθμ. πρωτ. 2062/23-8-2016 απευθυνόμενη προς το Γενικό Νοσοκομείο Πρέβεζας **(ΣΧΕΤ. 16 α’)**,

Η υπ’ αριθμ. πρωτ. 2169/16-9-2016 απευθυνόμενη προς το Γενικό Νοσοκομείο Άρτας **(ΣΧΕΤ. 16 β’)**,

Η υπ΄αριθμ. πρωτ. 2032/5-8-2016 επιστολή, απευθυνόμενη προς το Γενικό Νοσοκομείο Τρικάλων **(ΣΧΕΤ. 16 γ’)**

Η υπ’ αριθμ. πρωτ. 2033/5-8-2016 απευθυνόμενη προς το Γενικό Νοσοκομείο Πτολεμαϊδας **(ΣΧΕΤ. 16 δ’).**

**ΓΙΑ ΤΟΥΣ ΛΟΓΟΥΣ ΑΥΤΟΥΣ**

Παρακαλούμε για τις δικές Σας ενέργειες για την διαπίστωση της τυχόν τέλεσης ποινικών αδικημάτων και ιδιαιτέρως του αδικήματος της παράβασης καθήκοντος και της απιστίας σε όλα τα Νοσοκομεία της Χώρας.

Με τιμή,

**Αθήνα, 20/2/2017**

**Οι αναφέροντες**